39. ΝΟΜΟΘΕΤ. ΔΙΑΤΑΓΜΑ υπ’ αριθ. 659 της 9/16 Σεπτ. 1970 (ΦΕΚ Α΄ 190) Περί προσωρινής προσλήψεως προσωπικού επί συμβάσει Ιδιωτικού Δικαίου παρά τω Υπουργείω Εθνικής Αμύνης. Άρθρ.1.-Δια την εκτέλεσιν εκτάκτων και κατεπειγουσών εργασιών της Επιτροπής Κρίσεως και των υποεπιτροπών ταύτης, προς έλεγχον και αναγνώρισιν των προσφερθεισών εν τη Εθνική Αντιστάσει υπηρεσιών, συμφώνως προς τας διατάξεις του Ν.Δ. 179/1969, επιτρέπεται η πρόσληψις, παρά τω Υπουργείω Εθνικής Αμύνης, επί συμβάσει ιδιωτικού δικαίου και δια χρονικόν διάστημα μέχρι της 31ης Δεκ. 1974, υπαλληλικού προσωπικού και κατ’ ανώτατον όριον είκοσι τεσσάρων Διοικητικών υπαλλήλων και οκτώ δακτυλογράφων. Άρθρ.2.-Τα τυπικά προσόντα του κατά το προηγούμενον άρθρον προσλαμβανομένου προσωπικού καθορίζονται δι’ αποφάσεως του Υπουργού Εθνικής Αμύνης δημοσιευομένης εις την Εφημερίδα της Κυβερνήσεως. Άρθρ.3.-Οι κατά τα ανωτέρω, απολύονται άμα τη λήξει της συναφθείσης συμβάσεως εργασίας, εν πάση δε περιπτώσει δεν διατηρούνται πέραν της 31ης Δεκ. 1974, καταλυομένης από της ημέρας ταύτης της εργασιακής συμβάσεως, άνευ απολή-ψεως οιασδήποτε αποζημιώσεως. Άρθρ.4.-Αι πάσης φύσεως αποδοχαί και λοιπαί αποζημιώσεις του εν άρθρ. 1 του παρόντος προσωπικού, βαρύνουν τον προϋπολογισμόν του Υπουργείου Εθνικής Αμύνης και ειδικώτερον τας διατιθεμένας πιστώσεις, κατ’ εφαρμογήν της παρ. 1 του άρθρ. 13 του Ν.Δ. 179/1969, δια την διεξαγωγήν του έργου της Επιτροπής Κρίσεως, καθορίζονται δε δια κοινής αποφάσεως των Υπουργών Εθνικής Αμύνης και Οικονομικών. Άρθρ.5.-Η ισχύς του παρόντος άρχεται από της δημοσιεύσεώς του εις την Εφημερίδα της Κυβερνήσεως. 